Trygve Nagell

Trygve Nagell (født 13. juli 1895 i Kristiania, død 24. januar 1988) var en norsk matematiker og professor ved Universitetet i Uppsala. Nagell er særlig kjent for sitt arbeid med diofantiske ligninger innenfor tallteorien.

 Utdanning og karriere 
Etter examen artium 1914 fra Kristiania katedralskole studerte han ved Universitetet i Oslo og tok matematisk-naturvitenskapelig embetseksamen med matematikk hovedfag i 1920. I 1926 fikk han doktorgraden med en avhandling om en Solution complète de quelques équations cubiques à deux indéterminées. Fra 1921 til 1928 var han universitetsstipendiat og foretok i disse årene flere studiereiser til utlandet. Fra 1930 var han dosent i matematikk ved Universitetet i Oslo, før han i 1931 ble ansatt som professor ved Universitetet i Uppsala og ble svensk statsborger samme året.Nagell, Trygve i Hvem er Hvem, 1948. Under 2. verdenskrig var han medlem av eksamenskommisjonen for norske studenter i Sverige.

 Utmerkelser og verv 
Han ble innvalgt i Det Norske Videnskaps-Akademi i 1925 og i Kungliga Vetenskapsakademien i Stockholm 1943.  Etter sin krigsinnsats mottok han Haakon VIIs Frihetskors 1947 og ble kommandør av St. Olavs Orden 1951 og av den svenske Nordstjärneorden i 1952, det året han også ble innvalgt i Det Kongelige Norske Videnskabers Selskab i Trondheim. Til sist ble han æresdoktor ved Uppsala universitet i 1956.
 Familiære forhold 
Trygve var sønn av Otto Fredrik Wilhelm Nagell (1869–1958) og Marie Olsen (1870–1942). Faren var kontorsjef. Trygve giftet seg i 1930 i Bologna med den italienske fil.dr. Bianca Guiduzzi (1905–) og i 1943 med den svenske apotekerdatteren Anna Lisa Lundevall (1908–).Geir Ellingsrud, Trygve Nagell i Norsk biografisk leksikon.
 Referanser 

Kategori:Norske matematikere
Kategori:Alumni fra Universitetet i Oslo
Kategori:Vitenskapelig ansatte ved Universitetet i Oslo
Kategori:Professorer ved Uppsala universitet
Kategori:Personer fra Oslo
Kategori:Kommandører av St. Olavs Orden
Kategori:Nordstjerneordenen
Kategori:Medlemmer av Det Norske Videnskaps-Akademi
Kategori:Medlemmer av Det Kongelige Norske Videnskabers Selskab
Kategori:Norske matematikkprofessorer
Kategori:Fødsler i 1895
Kategori:Dødsfall i 1988